作者:徐鉉
標題:和門下殷侍郎新茶二十韻
內容:暖吹入春園，新芽競粲然。才教鷹觜拆，未放雪花妍。荷杖青林下，攜筐旭景前。孕靈資雨露，鐘秀自山川。碾後香彌遠，烹來色更鮮。名隨土地貴，味逐水泉遷。力藉流黃暖，形模紫筍圓。正當鑽柳火，遙想湧金泉。任道時新物，須依古法煎。輕甌浮綠乳，孤灶散餘煙。甘薺非予匹，宮槐讓我先。竹孤空冉冉，荷弱謾田田。解渴消殘酒，清神感夜眠。十漿何足饋，百榼盡堪捐。採擷唯憂晚，營求不計錢。任公因焙顯，陸氏有經傳。愛甚真成癖，嘗多合得仙。亭臺虛靜處，風月豔陽天。自可臨泉石，何妨雜管絃。東山似蒙頂，願得從諸賢。